
„„Se roteşte prin spaţii planeta noastră şi, pe ea, îmbrățișați, dansează un 
bărbat și o femeie. Urmăriţi de o fişie de lumină, ei dansează, parcă ar pluti 
în ritmul mișcării de rotaţie a pămîntului, şi dansul lor se proiectează, parcă, pe 
istorie, pe univers, sugerind forța atotbiruitoare a omului liber. Dansează doi 
oameni, doi stăpini ai vieţii, fericiţi, puternici, care trăiesc în cea de a doua 
jumătate a secolului XX, în epoca construirii comunismului, undeva la Irkutsk, 
pe pămîntul Siberiei... 

În spectacolul Teatrului Naţional „I. L. Caragiale“ din București cu Poveste 
din Irkutsk de Alexei Arbuzov,* emoţionanta imagine a dansului lor capătă valoa- 
rea acestui splendid simbol. 


... 


Noutatea, interesul stirnit de spectacol pornesc în primul rînd de la textul 
dramatic. Forța înrîuritoare a Poveştii din Irkutsk constă în convingătoarea 
zugrăvire a caracterului comunist, în dezbaterea unor profunde probleme de 
viață ale omului contemporan. Din acest punct de vedere, întîlnirea spectatorilor 
noștri cu eroii Poveștii din Irkutsk reprezintă — pe o treaptă superioară de 
dezvoltare — un moment asemănător în semnificaţii cu întîlnirea din anul 1949 
cu eroii Trenului blindat 14-69. Personajele piesei lui Arbuzov aduc în faţa 
noastră relaţii de viaţă comunistă. Şi aşa cum eroii lui Vs. Ivanov anunțau pe 
omul sovietic al zilelor noastre, eroii lui Arbuzov se înscriu în dramaturgia rea- 
lismului socialist, cu trăsăturile noii societăţi sovietice, și prefigurează viitorul, 
anunțind — printr-o fină minuţie psihologică — profilul omului care, trăind în 
comunism, nu va mai avea, pe plan etic, nimic comun cu oamenii din „preistorie“. 

În discuţiile avute cu realizatorii spectacolului, în perioada închegării lui, 
regizorul Radu Beligan și pictorul-scenograf Jules Perahim ne-au împărtășit 
citeva opinii despre piesă, concludente pentru înțelegerea concepției care a stat 
la baza transpunerii scenice. „Tema muncii, predominantă în piesă — spunea 
Radu Beligan — nu se exprimă prin mijloace exterioare, prin procese de producţie 
cu replici respective. Munca privită ca un concept de viaţă se integrează organic 


* Data premierei: 4 iunie 1960. Regia: Radu Beligan. Decoruri şi costume: Jules Perahim. 
Distribuţia : Emil Liptac, Victor Moldovan, Liviu Crăciun, Eliza Plopeanu, Tina lonescu (Corul); 
Marcela Rusu (Valia); Draga Mihai (Larisa); N. Gr. Bălănescu (Serdiuk); Matei Alexandru 
(Serghei); Emanoil Petruţ (Viktor); Mircea Cojan şi Gh. Popovici-Poenaru (Rodik); C. Stănescu 
și Cosma Braşoveanu (Denis); Dem. Rădulescu (Afanasii Lapcenko); Coca Andronescu și Didona 
Popescu (Zinka); Minodora Condur (Maia); Simona Bondoc şi Valeria Gagialov (Niura); N. 
Enache şi Cristian Babeş (Cheiliul); Mihaela Teodorescu (Fetiţa cu franzela); Eleonora Şerban 
|Ingrijitoarea) ; Raluca Zamfirescu (Prima iubită a lui Serdiuk); Elisabeta Preda (A doua 
iubită a lui Serdiuk); C. Giura (Primul tînăr); Igor Bardu (Al doilea tînăr); Cezar Tătaru 
(Anton); Lucia Catană (Lera): Cristian Babeş (Un trecător). 

în structura fizică şi spirituală a omului, determinindu-i destinul şi conștiința.“ 
„Specificul piesei — observa altă dată regizorul — constă în alternarea distinctă 
şi totodată contopirea sensibilă a două planuri : de o parte, planul vieţii cotidiene, 
intime, obişnuite, şi de altă parte, proiectarea «poveștii», a faptelor aparent 
mărunte de viață, în istoria secolului XX“, planul — adăugăm noi — interpre- 
tării filozofice a vieţii de pe poziţiile umanismului comunist. După cum remarca 
Jules Perahim, înțelegerea sensurilor complexe ale spectacolului ar putea fi peri- 
clitată dacă nu s-ar reliefa puternic existența acestor două planuri. Într-adevăr, 
o interpretare unilaterală a piesei poate da aparența unei simple și cunoscute 
— așa-zise „eterne“ — intrigi sentimentale : o asemenea interpretare ar pierde din 
vedere tocmai esențialul şi anume noul conținut al unor eterne sentimente ome- 
nești, izvorit din noile relaţii sociale în comunism. Prin prisma acestor noi rapor- 
turi, eliberatoare, conștiente, munca devine însuși sensul vieţii, dragostea dobin- 
deşte coordonate spirituale superioare, iar moartea „nu mai înspăimîntă pe 
nimeni“, căci „omul trăieşte prin faptele sale“. 

Împotriva axiomelor individualiste ale filozofiei şi artei burgheze, care pro- 
clamă dezolanta „singurătate“ umană, piesa lui Arbuzov oglindește o trăsătură 
caracteristică a societății comuniste, marea solidaritate umană. 

Trei sînt eroii angajaţi în povestea petrecută la Irkutsk, și desfășurarea 
acţiunii urmărește, pas cu pas, destinul lor. Doi prieteni — Serghei şi Viktor -— 
iubesc aceeași fată, pe Valia-,fișneața“. Viktor nu-și ia în serios iubirea, con- 
siderind-o un amuzament lipsit de importanţă, cu atît mai mult cu cît Valia 
însăși nu se prea ia în serios; Serghei însă concepe dragostea ca un sentiment 
plin de răspundere, bazat pe încrederea în om. Datorită încrederii lui, Valia îşi 
găseşte fericirea şi viaţa ei capătă un sens. Viktor iși dă seama de greșeală: a 
pierdut-o pe Valia, prietenia cu Serghei s-a distrus. E hotărît să dispară din 
calea celor doi soţi fericiţi, să plece din brigada de muncă. Viaţa își are totuşi 
accidentele sale, și Serghei Serioghin, omul minunat care a schimbat viaţa 
Valiei, moare... Valia rămîne singură. Dar în societatea comunistă — demon- 
strează piesa — oamenii nu sînt singuri: durerile — ca şi bucuriile lor — își 
află ecouri adinci în conştiinţa colectivităţii, întrebările lor capătă răspunsuri, 
îndoielile lor se transformă în certitudini cu ajutorul acestei colectivități. 

Brigada de muncă de pe şantier — simbol al societăţii sovietice —, care 
determină, influențează şi transformă viața oamenilor, se angajează în „po- 
vestea“ eroilor și devine personajul principal al piesei, înglobînd pînă la urmă 
în viața colectivului pe Valia și Viktor, de astă dată şi el devenit alt om. O va 
putea reciştiga pe Valia? Piesa lasă aci drumurile deschise. 

În emoționanta putere de acţionare a colectivului rezidă forța orînduirii 
comuniste. Și cu toate că textul dramatic nu descrie scene de muncă pe un 
șantier al comunismului şi nici nu pomeneşte de ultimele cuceriri tehnice ale 
zilei — de sputnici și nave cosmice —, el se impune în conștiința spectato- 
rului cu datele sale profund contemporane. Noutatea dezbaterii problemelor 
etice și noutatea caracterelor prefigurate în piesă se exprimă printr-o formulă 
dramatică adecvată. Existenţa corului şi comentariile sale generalizatoare ce 
reflectă conştiinţa epocii, folosirea liberă a noţiunii de timp al acţiunii în funcţie 
doar de necesităţiile reliefării fiecărui caracter în parte, interferența planurilor 
subiectului, iată citeva din mijloacele de expresie dramatică, specifice Poveştii 
din Irkutsk. Forma inovatoare a acestei piese izvorăşte din complexitatea noului 
conținut şi afirmă încă o dată varietatea de expresie a dramaturgiei realis- 
mului socialist. 

E clar că o asemenea lucrare dramatică a ridicat numeroase probleme rea- 
lizatorilor spectacolului. O piesă care reflectă tendințele de dezvoltare ale socie- 
tăţii sovietice, care indică sensul traiectoriei sufleteşti a generaţiei constructoare 
a comunismului, pretinde o rezolvare scenică pe măsura contemporaneităţii ei. 
În mediile teatrale s-a discutat şi se discută mereu despre uriașul progres tehnic 
al veacului nostru, în contradicţie cu tehnica şi arta spectacolului, rămase în 
urmă. Privită cu resemnare, această rămînere în urmă este invocată totodată de 
mulți regizori ca o circumstanță atenuantă, înainte şi după realizarea unui spec- 
tacol, şi obligatoriu însoțită de demonstrația posibilităților cinematografiei. De 
aceea, ni se pare de o deosebită importanță realizarea acestui spectacol, care, prin 
formula scenografică, punerea în scenă şi interpretarea actoricească, demonstrează 
posibilitățile mari ale teatrului. Aceasta devine cu atît mai elocvent, cu cît 
ultima stagiune a vădit în destule cazuri rămînerea în urmă a artei scenice. 

Emanoil Petruf (Vika 
tor) şi Marcela Rusu 
(Valia) 


Succesul Poveştii din Irkutsk pe scena Teatrului Naţional se datorește în 
mare măsură formulei sale scenografice înnoitoare. (Realizatori : Jules Perahim, 
asistent arhitect H. Novac.) Multiplele sensuri ale dramei deschizătoare de per- 
spective căutărilor creatoare în teatru, în general, forma epică prin care se ex- 
primă, alternanța rapidă a locurilor de joc s-au putut întruchipa cu pregnanţă 
pe scenă, prin organizarea întregului spectacol în funcţie de dispozitivul scenic, 
alcătuit din mișcarea a două turnante. Intenţia lui Jules Perahim de a valorifica 
ideile piesei și de a sugera totodată spectatorului ambianța emotivă, subtextul 
liric, dezbaterea filozofică la care invită textul — prin continua şi poetica îm- 
pletire a unor linii curbe ascendente şi prin plasarea actorilor pe o construcție 
mobilă, ce aminteşte cumva rotirea inelului lui Saturn —, obligă desfășurarea 
spectacolului înăuntrul unei metafore sugestive!. Pivot al desfășurării drama- 
tice, dispozitivul dublei tumante rezolvă într-o modalitate profund teatrală, 
pentru că sintetică şi nu fragmentată „cinematografic“, cerințele unui text nou, 
compus din secvențe cu caracter epic, iar pe plan scenic corespunde convenției 
existente în chiar textul dramatic. Legătura organică dintre concepţia regizo- 
rală şi ideile cadrului scenografic se dezvăluie treptat în spectacol cu multă 
eficiență : astfel, mişcarea actorilor în scenă ilustrează plastic, concret am spune, 
ideea celor două planuri despre care am amintit. Întîmplările obişnuite din viața 
eroilor, scenele din viața cotidiană, se desfăşoară (cu o singură excepție) dede- 
subtul turnantei superioare, în timp ce momentele esenţiale, capabile de o inter- 
pretare generalizatoare (întîlnirea Valiei cu Serghei, scena nunții, iubirile lui 
Serdiuk, apariția celor trei eroi, la deschiderea şi închiderea ciclului „poveștii“), 
se desfășoară sus, pe turnanta superioară. Pentru a releva valenţele multiple 
ale unui decor construit pe baza unei convenţii realiste, amintim de asemenea 
semnificativa tratare a locurilor concrete, în care se desfășoară cea mai mare 
parte a vieții cotidiene. Oglinda din camera fetelor e reală, tablourile de pe 
pereţi așișderea, ca şi toate obiectele recuzitei. Această îmbinare îng decor a 
planului realist cu metafora cadrului ambiant reprezintă o rezolvare profundă 
și originală, valorificatoare, a sensurilor piesei, în acord cu intenţiile regiei. 
Din păcate, lumina n-a slujit cu deplină fidelitate intenţia realizatorilor tur- 
nantei, abuzul de întuneric în care se desfăşoară o mare parte din tablouri 
diminuînd uneori valoarea sensului metaforei?. Dacă ar fi fost mereu vizibilă, 
rotirea continuă, plină de poezie, a turnantei, în armonie cu muzica învăluitoare și 
obsedantă a lui Lev Solin, ar fi sugerat cu şi mai multă putere emoţională 
complexul de viaţă, de ginduri, sentimente, într-un cuvint, atmosfera plină de 
tulburătoare umanitate a Poveștii din Irkutsk. 

Punînd în scenă piesa lui Arbuzov, Radu Beligan dovedește posibilităţile 
sale creatoare în arta regizorală. Simplitatea trăirilor, poezia sobră, exprimarea 
laconică, reținută, a sentimentelor tragice, ca şi umorul subțire care însoțește 
personajele, sînt calități specifice personalităţii actoricești a lui Radu Beligan. 
Și dacă — fără voia sa — nu s-au concretizat, în această stagiune, într-o nouă 
creație actoricească ?, ele se dezvăluie în regia spectacolului. Alcătuindu-și dis- 
tribuția din tineri actori, în frunte cu valoroasa actriţă Marcela Rusu, Radu 
Beligan a urmărit găsirea unei modalităţi artistice inovatoare pentru întruchi- 
parea caracterului specific piesei. Trăsătura definitorie a acestui specific rezultă 
din dobindirea treptată a conştiinţei comuniste pentru fiecare erou în parte. 
Aceasta rezultă clar din spectacol. După cum din concepţia stilului de inter- 
pretare rezultă începutul ştergerii diferenţei dintre munca fizică şi cea intelec- 
tuală, specifică fizionomiei constructorilor comunismului. Tema muncii creatoare, 
libere, înțeleasă ca o profundă şi organică necesitate, răsună limpede în spec- 
tacol, şi sentimentul dobindirii fericirii prin muncă creatoare se relevă prin mij- 


! Intrebîndu-l pe Jules Perahim, dacă concepe reprezentarea unei tragedii antice în acest 
fiecor, răspunsul lui a fost categoric negativ. Il consemnăm: ,,Acest dispozitiv scenic — decor 
dacă vreţi — l-am conceput parte integrantă din conţinutul piesei. Prin sugestia de construcţie, 
de element din epoca atomului, la care invită, el e adinc împlintat în sensibilitatea perceperii spec- 
tatorului din epoca noastră. Imi închipui desfăşurindu-se în acest cadru tragedii şi drame con: 
temporane, dar niciodată o tragedie antică“. 

2 S-a constatat de asemenea o îngreuiere de ordin tehnic a mişcării dispozitivului scenic, 
însoţită de zgomote supărătoare. Dar aceast p'oblemă depăşeşte factorii responsabili de arta 
=pectacolului și ţine de tehnica aparatelor scenei. 

> Cu excepţia rolului arhitectului Babkin din spectacolul Un milion pentru un suris de 
A, Solronov, realizat în Studioul Televiziunii, şi a celor din unele piese radiodifuzate. 

Filă din caietul de scenografie a spectacolului : fiecare 
dublu inel reprezintă cîte o fază din cele 21 ale miş- 
cării turnantei. 


loace profund artistice şi fără ajutorul proiecţiilor de excavatoare sau al corti- 
nelor sonore, cu zgomote de şantier. Realizarea atmosferei luminoase, optimiste, 
în care trăiesc eroii, a căpătat o deosebită valoare emoţională în spectacol, mai 
ales prin contrastul, subliniat de regie, dintre acest fundal al societății comuniste 
și dramele din viața personală : de pildă, moartea lui Serghei. (Amintim pentru 
exemplificare scenele în care brigada luptă pentru ca Valia să-și poată învinge 
durerea, să-şi echilibreze viața, integrîndu-se în colectiv.) Regia a reliefat cu 
grijă sentimentul veseliei grave, propriu unor oameni care „nu iau lucrurile deloc 
uşor“, bogăția spirituală a unor simpli oameni sovietici, capabili de mari senti- 
mente. Fără a se aluneca în momente facile sau idilice, acest sentiment luminos 
domină spectacolul, dindu-i o dimensiune optimistă. 

Precum se știe, o funcţie importantă în piesă şi în spectacol o deţine corul. 
Replicile corului dezbat pe plan filozofic şi generalizează concluziile faptelor 
petrecute în scenă. Corul comentează acţiunile eroilor, le explică, le preîntim- 
pină. Despre funcţia corului în această piesă, criticul dramatic A. Karaganov 
scrie: „Arbuzov s-a folosit de convenţie, căutînd dramei o formă contemporană. 
A îngreuiat întrucitva receptarea piesei, de către spectatori, pentru a utiliza cît 
mai deplin experienţa spirituală contemporană, care dă naștere unei capacități 
crescute de gindire asociativă, de sinteză filozofică a faptelor reale ale cotidia- 
nului.“ Introducind cu aparențe de spontaneitate corul în desfășurarea acțiunii, 
„amestecind“ personajele corului cu eroii piesei (corul participă la mai toate 
împrejurările importante ale vieţii lor), schimbînd necontenit locurile lor de joc, 
îmbrăcîndu-le în hainele oamenilor de pe şantier, regia a urmărit o idee pre- 
țioasă : anularea unui posibil caracter artificios, preîntimpinarea pericolului de 
întrerupere a acțiunii în mod sentenţios. Dimpotrivă, a rezultat sublinierea accen- 
tuată a momentelor dramatice, sporirea coeficientului liric. Semnificativă pentru 
funcția de comentator contemporan a corului este şi scena „cinematografului“ cînd 
personajele din cor, scăldate în lumina difuză a proiectorului, comentează filmul 
Hoţii de biciclete. Din păcate, interpretarea actorilor respectivi nu s-a armo- 
nizat totdeauna şi nici n-a fost la unison cu nivelul general al interpretării spec- 
tacolului. Eliza Plopeanu şi Tina Ionescu au dovedit o dicţiune limpede și o 
înțelegere sensibilă a replicilor, dar „partea masculină“ a corului — Emil Liptac, 
Victor Moldovan şi Liviu Crăciun — și-a supralicitat sarcina dramatică, marcîndu-și 
intervenţiile cu emfază şi fals patos. 

Munca creatoare a regiei s-a vădit în bună măsură în rezultatele inter- 
pretării actoricești 4. Numeroasa echipă a interpreților a imprimat o tonalitate 
armonioasă spectacolului printr-un joc omogen, caracterizat prin simplitate în 
trăiri şi sobrietate în efuziuni. În spectacol s-au remarcat în primul rînd creaţia 
Marcelei Rusu (Valia), apoi jocul lui Emanoil Petruţ (Viktor), Matei Alexandru 
(Serghei), interpretările lui N. Gr. Bălănescu (Serdiuk), Draga Mihai (Larisa), Mircea 
Cojan (Rodik), Coca Andronescu (Zinka), Dem. Rădulescu (Lapcenko), C. Stănescu 
(Denis), ca și scurtele apariţii ale Elisabetei Preda şi Raluca Zamfirescu (iubitele 
lui Serdiuk). 

În rolul Valiei, fetișcana care „dăruindu-se tuturor, nu se dăruiește nimă- 
nui“, şi numai prin forţa transformatoare a iubirii lui Serghei şi prin sprijinul 
de neînlocuit al colectivului capătă conștiința demnităţii sale umane și comuniste, 
Marcela Rusu realizează, după rolul Femeii-comisar, o creaţie de valoare, o iz- 
bîndă de maturitate artistică în cariera sa dramatică. Marcela Rusu izbutește să 
transmită, mai cu seamă în partea a doua a spectacolului, fiorul emoţiei autentice, 
conturînd cu claritate şi intensitate dramatică, evoluţia ascendentă a Valiei, de 
la nepăsare şi ușurătate, la înţelegerea profundă a rostului vieţii, a sensului 
iubirii, a neputinței morţii de a destrăma viaţa. Din gama complexă a ro- 
lului, cu sentimente intense şi treceri rapide de la o stare emoţională la alta, 
citeva momente ni s-au părut îndeosebi realizate cu mare forță artistică. Și 
e semnificativ faptul că aceste momente sînt toate grupate în jurul unei idei 
dramatice. (În scenele de „compoziţie“ care marchează purtările ușuratice ale 


4 In timpul unei repetiții cu actorii la masă, Radu Beligan, preocupat de stilul interpre- 
tării omogene a piesei, ne-a declarat: „Caut să insuilu actorilor, sentimentul unei depline, ne- 
stinjenite, libertăţi de acţiune. Crisparea actorului, manifestată în unele spectacole ale Teatrului 
Naţional, dependenţa necreatoare de regizor, trebuie să dispară, făcînd loc iniţiativei actoricești 
creatoare“. La trecerea la mişcare, timp de numeroase repetiţii, regizorul a schimbat mereu plan- 
tația actorilor în scenă, acelaşi lucru pe dispozitivul scenic, acolo, mai ales, pentru a obişnui 
actorii cu planul înclinat pe care ei Joacă. 

eroinei, jocul Marcelei Rusu se resimte încă de efortul compozițional, în care 
mai predomină efecte exterioare, neasimilate în trăirea organică a interpretei.) 

După părerea noastră, aceste momente sînt: 1) scena din partea întîi a 
dramei, „ziua Valiei“. Aci, Marcela Rusu dă un relief artistic minuţios caracte- 
rului complex al eroinei. Hotărirea fermă de a-şi schimba viaţa, de a-și cuceri 
fericirea, ascunsă însă sub masca capriciului ușuratic, copilăros, este marcată cu 
subtilitate. În momentul citirii scrisorilor trimise de Serghei, interpreta nuanțează, 
pe rînd, teama Valiei, speranțele ei abia mijite, îndoiala, şi apoi certitudinea 
triumfătoare a iubirii lui Serghei, totul sub aparența unui cinism batjocoritor, 
propriu sufletului fetei jignit pînă atunci de neîncrederea oamenilor. 2) În altă 
tonalitate dramatică e rezolvată scena dinaintea morţii lui Serghei, clipă de 
intensă şi deplină fericire a Valiei. Cu o vibraţie dramatică aspră, cu o încor- 
dare abia simțită, Valia îi spune lui Serghei cît de mult îl iubește. Peste veselia 
ei calmă (sensibil diferențiată de cea superficială din partea întîi), izvorită din 
marea certitudine a acestei iubiri, străfulgeră un accent dureros, înfricoșat. E 
presimţirea nenorocirii care se apropie. Marcela Rusu a imprimat acestei scene 
o deosebită forță emoţională. 3) Sentimentul tragicului din rol este redat cu mij- 
loace firești, convingătoare. În scena de după moartea lui Serghei, vocea obo- 
sită, monotonă, a Valiei, care se adresează prezenţei lui imaginare, nu lasă să 
se bănuiască nimic din îngrozitorul ei zbucium interior. Replicile se succed 
banale, ca şi micile evenimente casnice, şi deodată, strigătul „liniştit“, zguduitor 
prin inflexiunile scoborite ale vocii:  „Seriojenka, mi-e greu!“, dezvăluie atît 
tragedia cît şi profunzimea dimensiunilor sufleteşti la care a ajuns Valia, uşu- 
ratica de altădată. Capacitatea expresivă a acestei scene rezidă și în intervenția 
dramatică a corului, care readuce în scenă replicile rostite odinioară de Serghei 
în același decor familial. Dialogul dintre Valia și atit de prezenta imagine a lui 
Serghei se înscrie ca un alt moment deplin realizat al spectacolului — transmi- 
țindu-se astfel cu forță artistică una din ideile majore ale piesei: afirmarea 
triumfului vieţii, a existențelor creatoare care înving moartea. 

Rolul lui Serghei are o importanţă hotăritoare în desfășurarea acțiunii. 
El se ridică la valori simbolice, tocmai fiind o expresie convingătoare a omului 
societăţii comuniste. 

Încredințarea rolului lui Serghei, talentatului actor Matei Alexandru, pri- 
lejuiește o nouă dovadă a autenticei sensibilități şi deosebitei călduri specifice 
jocului acestui interpret. În interpretarea lui Matei Alexandru se personifică, 
prin Serghei, dragostea eliberată de trăsături meschine. Trăsătura înnoitoare 
în sentimentul dragostei lui Serghei, încrederea deplină, totală, acordată femeii 
iubite, graţie căreia ea renaşte şi „înfloreşte ca o plantă la lumină“, e expri- 
mată convingător prin jocul reţinut, dar luminat de o pasionată vibraţie lăun- 
trică, al actorului. În primele scene unde se întilneşte cu Valia, Serghei — în 
interpretarea lui Matei Alexandru — apare ca un flăcău liniștit, matur, hotărît 
în acţiunile sale, ferm în convingeri şi cu o neclintită certitudine. Dragostea sa 
reținută — de faptul că o ştie pe Valia îndrăgostită de Viktor — se manifestă 
cu putere, surprinzător, în momentul în care îşi dă seamă că pentru prietenul 
său legătura cu Valia reprezintă un simplu joc. Din acest moment, viața, feri- 
cirea lui Serghei se împlinesc. Datorită relevării profunde, convingătoare, a ca- 
racterului lui Serghei de către interpret, scena dansului de la nunta lor — pe 
care am evocat-o la începutul acestor rînduri — e străbătută de un deplin sen- 
timent al fericirii. Acest dans nu reprezintă un „număr“ oarecare de succes, ci 
e integrat organic, funcţional, e conţinut în mesajul ideologic al piesei*: dan- 
sează într-adevăr doi oameni fericiţi pentru că sînt liberi, iar spectatorul capătă 
în același timp sentimentul eliberării  Valiei de viaţa ei trecută. Frumuseţea 
morală a celui care — prin dragostea lui cu adevărat umană — a contribuit la 
această eliberare, apare ca o trăsătură firească, obișnuită, a profundei libertăţi 
interioare a lui Serghei. Această trăsătură e evidentă şi în alte momente din jocul 
lui Matei Alexandru, momente ce cu greu se pot uita. Totuși, în desfășurarea 
de ansamblu a spectacolului, interpretarea lui Matei Alexandru conţine şi scă- 


5 Nu acelaşi lucru se poate spune despre dansul Larisei şi cel al lui Viktor (Draga Mi- 
hai, Emanoil Petruţ) în acelaşi tablou, care aveau și ele o funcţie dramatică în spectacol: pri- 
mul, să puncteze voioşia specifică a atmosferei şi să anunțe discret înflorirea dragostei Larisei 
pentru Serdiuk; al doilea, să caracterizeze zbuciumul lui Viktor; din păcate, s-au constituit în- 
tr-un „număr“ de sine stătător şi nu au adîncit expresiv sentimentele personajelor respective. 

deri de intensitate dramatică, momente rezolvate simplist. Nu intotdeauna Matei 
Alexandru înalță caracterul lui Serghei la nivelul rolului. Dacă în scenele amin- 
tite mai sus, interpretul comunică acea plenitudine proprie unei existenţe libere, 
nevoia sa organică de dragostea Valiei şi convingerea reciprocităţii acestei 
nevoi, alte momente care ies din universul direct liric al piesei apar — mai 
ales prin contrast — oarecum artificiale, nerelevante (de pildă, discuţia cu Rodik 
în partea întîi). După expresia criticului mai înainte citat, A. Karaganov, „Ser- 
ghei nu are nevoie să se înalțe în virfuri, ca să spună cuvinte înțelepte despre 
importanța muncii care-l ajută pe om să devină mai bun...“ Nici Matei Ale- 
xandru nu are nevoie „să se înalțe în virfuri“, ci trebuie să apeleze cu şi mai 
multă încredere la forța talentului său artistic, de autentică vibraţie. 

O evoluţie în arta sa interpretativă marchează Emanoil Petruţ (Viktor). 
Maturizarea lui Viktor, creşterea lui spirituală — subliniate convingător de 
jocul interpretului — se datoresc dureroasei experienţe de viață prin care a 
trecut, concluziilor trase din aceste experiențe. Totodată, actorul izbutește să 
insufle personajului sentimentul de certitudine şi optimism, de încredere în oa- 
meni, pe care i-l dau tovarășii săi, capacitatea de a-şi învinge impasul sufletesc. 
Ultima scenă a spectacolului capătă, din acest punct de vedere, valori simbo- 
lice, care definesc eroul comunist, niciodată înfrint de viaţă, ci învingător al ei. 

Un alt rol de greutate în piesă îl deține Serdiuk, şeful de echipă al exca- 
vatorului. Interpretind rolul lui Serdiuk, N. Gr. Bălănescu redă unele din 'trăsă- 
turile proprii şi pitoreşti ale personajului: fermitatea sa comunistă şi căldura 
sufletească față de „băieţii“ lui. Compoziţia lui N. Gr. Bălănescu e lucrată cu co- 
rectitudine minuțioasă, în care a dozat, şi umor, şi lirism, şi marcarea printr-o 
dicțiune anume compusă a momentelor de responsabilitate pentru colectiv. Ii 
lipsește însă personajului reliefarea simplă, convingătoare, a sufletului său mare. 
Candoarea, timiditatea aproape adolescentă a unui comunist încercat, constructor 
veteran, care se fisticește în fața femeii iubite ca un şcolar, nu au apărut sufi- 
cient în spectacol, sărăcindu-se astfel farmecul atît de original al acestui tipic 
reprezentant al generației primului cincinal. Larisei, Draga Mihai i-a dat auten- 
ticitate printr-un amestec de robusteţe şi feminitate. Spontaneitatea jocului şi 
adincirea plină de pitoresc a sentimentelor îndreptăţesc, pentru viitor, o promo- 
vare mai pregnantă a talentului său. Brigada de muncă a căpătat profil şi uni- 
tate tocmai datorită diversității de caractere a membrilor ei: Dem. Rădulescu 
(Lapcenko) are un haz: deosebit şi transmite senzaţia unei sănătăţi morale toni- 
fiante (cu condiția să nu şarjeze umorul) ; Mircea Cojan (Rodik) imprimă rolului 
o naivitate gravă, dar cu atît mai cuceritoare, iar C. Stănescu (Denis) și-a orga- 
ganizat în mod just compoziţia în jurul idealului de viaţă al personajului: 
...„ Maiorul“. Imaginea optimistă a brigăzii, adevărată familie sovietică de viață 
şi muncă, se întregeşte prin jocul expresiv, mereu proaspăt şi prezent chiar 
în tăceri, al Cocăi Andronescu (Zinka). 

++* 


Spectacolul Poveste din Irkutsk va suscita neindoioş discuții creatoare în 
lumea oamenilor de teatru. Notele de față urmăresc să releve, în primul rînd, 
forța emoțională a spectacolului, apt să transmită publicului spectator o ima- 
gine convingătoare a vieții sovietice de azi, să-l înalțe prin forța morală a 
ideilor comunismului şi să-l entuziasmeze. Şi dacă aplaudăm înscrierea în reper- 
toriu a acestei piese, reprezentativă pentru literatura umanismului comunist, 
salutăm pe planul artei spectacolului, însuşirile înnoitoare ale realizării regizo- 
rale, rezolvarea scenografică — moment important în dezvoltarea scenografiei 
noastre — şi valoroasele creații actoricești. 

++ 


Multă vreme după căderea cortinei, te urmăreşte dispozitivul circular, pe 
care un om se pierde la orizont. E Viktor... El iubește, a suferit mult, mai are 
de luptat. Dar, e un om fericit, căci îşi cunoaște acum drumul în viaţă. 

Pe planeta care se rotește în spaţii, acest om nu e singur. El trăiește şi 
creează în mijlocul celei de a doua jumătăți a secolului XX, la Irkustk, viaţa 
sa e legată indisolubil de viața colectivului, de soarta şi fericirea femeii iubite, 
de comuniunea de idealuri pe care n-o pot învinge nici frămîntările inerente 
vieţii, și nici moartea chiar. Este imaginea plină de forța de nezdruncinat a 
omului liber, stăpinul vieţii, conținută şi relevată prin spectacolul Poveste 


din Irkutsk. ; 
WWW.clmec.ro 


